**ข้อเสนอโครงการจัดตั้งเครือข่าย Engagement Thailand**

**เสนอต่อที่ประชุมอธิการบดีแห่งประเทศไทย (ทปอ.)**

**ส่วนที่ 1 บทนำและข้อเสนอ**

**1.1 ที่มาและความสำคัญของการจัดตั้งเครือข่าย Engagement Thailand**

แนวคิดเรื่อง**มหาวิทยาลัยเพื่อสังคม** (University Engagement) เป็นแนวคิดที่มีมานานแล้ว ตั้งแต่ปี พ.ศ. 2405 เมื่อสหรัฐอเมริกา ออกกฎหมาย Morill Act ที่ส่งเสริมให้ทุกมลรัฐตั้งมหาวิทยาลัยขึ้นเพื่อพัฒนาด้านการศึกษาของประชาชน โดยกำหนดให้มหาวิทยาลัยเหล่านี้รับลูกหลานคนทั่วไปได้เข้าเรียนได้ (แทนที่จะเป็นลูกหลานคนรวยหรือผู้สังกัดนิกายทางศาสนา) และต้องถ่ายทอดความรู้จากมหาวิทยาลัยสู่การพัฒนาพื้นที่ด้วย นั่นคือ กำหนดให้มหาวิทยาลัยมีพันธกิจในการสอน และการบริการวิชาการนั่นเอง นอกจากนี้ องค์กรเพื่อความร่วมมือทางเศรษฐกิจและการพัฒนา (OECD) ได้ให้ความสำคัญกับบทบาทของมหาวิทยาลัยในการพัฒนาพื้นที่ โดยจัดให้มีกิจกรรมศึกษา วิเคราะห์ และทบทวนบทบาทของอุดมศึกษาในการพัฒนาระดับพื้นที่ ทั้งในระดับภูมิภาคและเมือง (Review of Higher Education in Regional and City Development) มาตั้งแต่ปี 2548 เพื่อใช้เป็นเครื่องมือในการขับเคลื่อนอุดมศึกษาให้มีบทบาทในการพัฒนาระบบเศรษฐกิจ สังคมและวัฒนธรรมของภูมิภาค หรือเมืองที่มหาวิทยาลัยตั้งอยู่ให้มากขึ้นโดยเฉพาะอย่างยิ่งในช่วงวิกฤตเศรษฐกิจ ซึ่งทรัพยากร และงบประมาณสนับสนุนจากภาครัฐลดน้อยลง แต่มีจำนวนผู้ต้องการเข้าศึกษาในระดับอุดมศึกษาเป็นจำนวนมาก กอรปกับสังคมมีความคาดหวังต่อมหาวิทยาลัยมากยิ่งขึ้น ทำให้มหาวิทยาลัยในประเทศต่างๆ ทั่วโลก เกิดการตื่นตัวและดำเนินการในเรื่องมหาวิทยาลัยกับการพัฒนาพื้นที่ เมือง และสังคมมากยิ่งขึ้น ซึ่งจากการศึกษาประสบการณ์จากต่างประเทศ พบว่า มหาวิทยาลัยส่วนใหญ่เห็นความจำเป็นที่ต้องมีหน่วยงานกลางในการผลักด้น หนุนเสริม และสนับสนุนพันธกิจมหาวิทยาลัยเพื่อสังคมให้เจริญก้าวหน้าอย่างมียุทธศาสตร์ ตลอดจนมีการบูรณาการกับผู้มีส่วนเกี่ยวข้องทุกภาคส่วน ทั้งในระดับมหาวิทยาลัย ระดับชุมชน สังคม หน่วยงานภาครัฐ และภาคประชาสังคม เพราะพันธกิจมหาวิทยาลัยเพื่อสังคมเป็นโจทย์ขนาดใหญ่ และมีลักษณะเฉพาะในแต่ละพื่นที่ แต่ละชุมชน และแต่ละสังคม

สำหรับประเทศไทย มีพันธกิจงานบริการวิชาการเพื่อสังคมเป็นพันธกิจหลักและมีการดำเนินการในเรื่องนี้อย่างต่อเนื่องอยู่แล้ว และในปี 2553 ประเทศไทยได้บรรจุเรื่อง *ความรับผิดชอบของมหาวิทยาลัยต่อสังค*ม (University Social Responsibility) ไว้เป็นนโยบายในการปฎิรูปการศึกษารอบสองด้วย ตลอดจนมีการให้คุณค่ากับพันธกิจนี้อย่างต่อเนื่อง โดยเฉพาะอย่างยิ่งผ่านการประเมินคุณภาพการศึกษาของสำนักงานรับรองมาตรฐานและประเมินคุณภาพการศึกษา (สมศ.) และการประกันคุณภาพการศึกษาของสำนักงานคณะกรรมการอุดมศึกษา (สกอ.) เป็นต้น นอกจากนี้ จากความตระหนักในเรื่องความสำคัญและคุณค่างานวิชาการเพื่อสังคมของประเทศไทย คณะกรรมการข้าราชการพลเรือนในสถาบันอุดมศึกษา ภายใต้ สำนักงานคณะกรรมการอุดมศึกษา (สกอ.) ได้ออก*หลักเกณฑ์และวิธีการพิจารณาแต่งตั้งบุคคลให้ดำรงตำแหน่ง ผู้ช่วยศาสตราจารย์ รองศาสตราจารย์และศาสตราจารย์ (ฉบับที่ 9) พ.ศ. 2555* เมื่อเดือน ตุลาคม 2555 โดยได้นิยาม “ผลงานวิชาการรับใช้สังคม” ว่า

 “ผลงานที่เป็นประโยชน์ต่อสังคมหรือท้องถิ่นที่เกิดขึ้นโดยใช้ความเชี่ยวชาญในสาขาวิชาอย่างน้อยหนึ่งสาขาวิชาและปรากฏผลที่สามารถประเมินได้เป็นรูปธรรมโดยประจักษ์ต่อสาธารณะ

ผลงานที่เป็นประโยชน์ต่อสังคมนี้ต้องเป็นผลให้เกิดการเปลี่ยนแปลงในทางที่ดีขึ้นทางด้านใดด้านหนึ่งหรือหลายด้านเกี่ยวกับ ชุมชน วิถีชีวิต ศิลปวัฒนธรรม สิ่งแวดล้อม อาชีพ เศรษฐกิจ การเมืองการปกครอง คุณภาพชีวิตหรือสุขภาพ หรือเป็นผลงานที่นำไปสู่การจดทะเบียนสิทธิบัตรหรือทรัพย์สินทางปัญญาในรูปแบบอื่นที่สามารถแสดงได้เป็นที่ประจักษ์ว่าสามารถใช้แก้ปัญหา หรือพัฒนาสังคม และก่อให้เกิดประโยชน์อย่างชัดเจนหรือเป็นการเปลี่ยนแปลงในความตระหนักและการรับรู้ในปัญหาและแนวทางแก้ไขของชุมชน

 ทั้งนี้ ไม่นับรวมงานที่แสวงหากำไรและได้รับผลตอบแทนส่วนบุคคลในเชิงธุรกิจ”

*ประกาศ ก.พ.อ. ฉบับที่ 9, 2555.*

อย่างไรก็ตาม หลังจากรัฐบาลได้ออกหลักเกณฑ์ดังกล่าวนี้มาได้ 1 ปี กว่าแล้ว แต่ยังไม่มีนักวิชาการคนใดได้รับการแต่งตั้งให้ดำรงตำแหน่งทางวิชาการโดยใช้ผลงานวิชาการรับใช้สังคมเลย ซึ่งอาจเป็นเพราะขาดตัวอย่างที่ดี ขาดเกณฑ์ในการประเมินอย่างเป็นรูปธรรมและโปร่งใส ขาดผู้ประเมินผลงานที่มีความรู้และความเข้าใจในเรื่องงานวิชาการรับใช้สังคมซึ่งแตกต่างจากงานวิชาการเพื่อตีพิมพ์อย่างสิ้นเชิง รวมทั้งขาดแรงส่งเสริมและสนับสนุนจากมหาวิทยาลัยแต่ละแห่งอย่างจริงจังก็เป็นได้

ดังนั้น จึงอาจกล่าวได้ว่า***พันธกิจงานวิชาการเพื่อสังคมในมหาวิทยาลัย จะเกิดขึ้นและประสบความสำเร็จได้อย่างแท้จริง ต้องอาศัยการทำงานแบบใหม่ที่ต้องประสานสอดคล้อง (synergy) พันธกิจทุกพันธกิจของมหาวิทยาลัยเข้าด้วยกัน ยิ่งกว่านั้น มหาวิทยาลัยต้องการการบริหารจัดการใหม่ๆ ภายใต้ทรัพยากรที่มีจำกัด*** ***มีความร่วมมือกับภาคีเครือข่ายภายใต้ประโยชน์ร่วมกัน โดยมีองค์กรกลางเป็นผู้ประสานประโยชน์เพื่อให้เกิดการทำงานร่วมกันอย่างมีประสิทธิภาพและประสิทธิผล และผลักดันให้พันธกิจมหาวิทยาลัยเพื่อสังคมของมหาวิทยาลัยต่างๆ บรรลุผลสำเร็จได้ตามที่ตั้งไว้***

**1.2 ประโยชน์ที่จะได้รับในการดำเนินการพันธกิจ*มหาวิทยาลัยเพื่อสังคม*** (University Engagement)

พันธกิจมหาวิทยาลัยเพื่อสังคมก่อให้เกิดประโยชน์ทั้งในระดับระดับชาติและระดับนานาชาติ ระดับมหาวิทยาลัย และระดับบุคคล ดังนี้

1. **ระดับชาติและระดับนานาชาติ** งบประมาณแผ่นดินที่ภาครัฐจัดสรรให้สถาบันอุดมศึกษาในแต่ละปีงบประมาณ จะถูกนำไปสร้างความเข้มแข็งแก่ชุมชนในการบริหารจัดการตนเองอย่างยั่งยืน รวมทั้งช่วยแก้ปัญหาสังคมโดยเฉพาะในระดับรากหญ้าด้วย ทำให้รัฐสามารถลดงบประมาณในการแก้ไขปัญหาของสังคมได้ เมื่อสังคมเข้มแข็ง สามารถพัฒนาและหนุนเสริมให้เกิดความร่วมมือทางวิชาการในประเด็นมหาวิทยาลัยเพื่อสังคมกับประเทศเพื่อนบ้านและประเทศในทวีปต่างๆ ทั่วโลกได้อย่างเป็นรูปธรรม รวมทั้งขยายความร่วมมือไปสู่ประเด็นอื่นๆ ที่มีผลกระทบกับโลก เช่น ประเด็นสิ่งแวดล้อม เป็นต้น
2. **ระดับมหาวิทยาลัย**มีการพัฒนาระบบบริหารจัดการรูปแบบใหม่ ที่มีการดึงเอาศักยภาพของทรัพยากรทุกอย่างของมหาวิทยาลัย โดยเฉพาะอย่างยิ่งนักวิชาการและผลงานนวัตกรรมในศาสตร์ต่างๆ มาบูรณาการให้เกิดพลังอันมหาศาลในการดำเนินการร่วมกับภาคีเครือข่ายในสังคม เพื่อแก้ไขปัญหาเฉพาะของแต่ละชุมชน ภายใต้ประโยชน์ร่วมกัน
3. **ระดับบุคคล**อาจารย์/นักวิจัยและบุคลากรสายสนับสนุนในสถาบันอุดมศึกษาได้พัฒนาตนเองในการทำงานวิชาการเพื่อสังคมมากยิ่งขึ้น ทั้งในด้านประสบการณ์การทำงานกับพื้นที่ และความก้าวหน้าในอาชีพของแต่ละบุคคล ทั้งในด้านตำแหน่งทางวิชาการ และตำแหน่งผู้เชี่ยวชาญ หรือผู้ชำนาญการในด้านต่างๆ นอกจากนี้ กระบวนการทำงานวิชาการเพื่อสังคม ยังนำไปสู่การปรับกระบวนการเรียนการสอน การวิจัย การมีส่วนร่วมของนักศึกษา เพื่อผลิตบัณฑิตที่มีคุณภาพ มีจิตสาธารณะ รับรู้ปัญหาสังคม เรียนรู้ทักษะการทำงานร่วมกับคนอื่น และสร้างนวัตกรรม สอดคล้องกับความต้องการของสังคม ดังนั้นพันธกิจมหาวิทยาลัยเพื่อสังคม จึงส่งผลดีต่อทั้งนักศึกษา อาจารย์ นักวิจัย บุคลากรสายสนับสนุนและภาคีเครือข่ายในสังคม

**1.3 กรอบแนวคิดพันธกิจ*มหาวิทยาลัยเพื่อสังคม***

* ความมุ่งหมาย

พันธกิจมหาวิทยาลัยเพื่อสังคม เป็นจุดเปลี่ยน (transition) ของงานบริการวิชาการของมหาวิทยาลัยซึ่งได้ดำเนินการมาแล้วในอดีต ไปสู่การทำงานร่วมกับภาคีในพื้นที่ (engagement) ที่เข้มข้น จริงจัง และหวังผลที่จะตอบปัญหาของชุมชนหรือสังคมเฉพาะที่ได้อย่างถูกต้องและแม่นยำมากขึ้น พันธกิจนี้จะส่งเสริมให้เกิดความร่วมมืออย่างแท้จริงของทุกภาคส่วนทั้งในระดับมหาวิทยาลัยด้วยกันเอง และระดับมหาวิทยาลัยกับหน่วยงานภายนอกมหาวิทยาลัย นอกจากนี้ พันธกิจมหาวิทยาลัยเพื่อสังคมยังเป็นการเชื่อมโยงระหว่างพันธกิจหลักทุกพันธกิจของมหาวิทยาลัยเข้าด้วยกันอย่างมียุทธศาสตร์และเป็นระบบมากขึ้น

* ลักษณะของพันธกิจมหาวิทยาลัยเพื่อสังคม
	+ - ร่วมคิดร่วมทำร่วมแบบพันธมิตรและหุ้นส่วน (partnership)
		- เกิดประโยชน์ร่วมกันแก่ผู้เกี่ยวข้องทุกฝ่าย (mutual benefit)
		- มีการใช้ความรู้และเกิดการเรียนรู้ร่วมกัน (scholarship)
		- เกิดผลกระทบต่อสังคมที่ประเมินได้ (social impact)
* การจัดระบบ**และกลไกการดำเนินงาน**ของมหาวิทยาลัย (Institutional arrangement)

ส่งเสริมและสนับสนุนให้มหาวิทยาลัยมีการปรับเปลี่ยนการจัดการระบบภายในให้เอื้อต่อการทำงานพันธกิจนี้ให้เกิดประสิทธิภาพสูงสุด เช่น จัดให้มีรองอธิการบดีหรือหน่วยงานกลางของมหาวิทยาลัยฝ่ายนี้โดยเฉพาะ เป็นต้น

**1.4 ข้อเสนอต่อที่ประชุมอธิการบดีแห่งประเทศไทย (ทปอ.)**

* + - * เสนอให้ ทปอ. สนับสนุนการจัดตั้ง Engagement Thailand เป็นองค์กรกลางในลักษณะเครือข่าย เพื่อเป็นศูนย์ประสานงาน ส่งเสริม และให้บริการแก่มหาวิทยาลัยที่สนใจ ทั้งมหาวิทยาลัยของรัฐ และเอกชนในกลุ่ม ทปอ. ต่างๆ
			* สนับสนุนการสมัครเข้าเป็นสมาชิกโดยแจ้งไปยังมหาวิทยาลัยทุกแห่ง

**ส่วนที่ 2 รูปแบบการดำเนินงานของ Engagement Thailand**

*2.1 รูปแบบการดำเนินงานของ Engagement Thailand*

**Engagement Thailand** จะเป็นเครือข่ายความร่วมมือของมหาวิทยาลัยทุกประเภทในประเทศไทยที่มีวัตถุประสงค์ในการหนุนเสริมพันธกิจมหาวิทยาลัยเพื่อสังคมของของประเทศไทยให้มีความเจริญรุดหน้าทั้งในเชิงการสร้างองค์ความรู้ใหม่ การบูรณาการกับพันธกิจหลักของมหาวิทยาลัย การพัฒนาอาจารย์และนักวิจัย การเรียนรู้ของนิสิตนักศึกษาต่อสังคมรอบด้าน และการสร้างความร่วมมืออย่างยั่งยืนกับภาคชุมชน ภาคประชาสังคม ภาคธุรกิจ และภาคอุตสาหกรรม

ทั้งนี้ **Engagement Thailand** จะดำเนินการในรูปแบบสมาชิกโดยสมัครใจ มีการเสียค่าสมาชิกรายปี และมีคณะกรรมการบริหารเป็นผู้กำหนดทิศทางและนโยบายในการขับเคลื่อนพันธกิจนี้ให้บรรลุผล โดยจะกำหนดกรอบกว้างๆ ในเรื่องการทำงานร่วมกับสังคมไว้ เพื่อให้แต่ละมหาวิทยาลัยมีอิสระในการนำไปเชื่อมโยงกับพันธกิจหลักตามบริบทและความพร้อมของตัวเอง อาทิ ด้าน Global Engagement, Cultural Engagement, Community Engagement, Government and Industry Engagement และ Alumni Engagement ทั้งนี้ จะเห็นว่า Engagement มีหลายลักษณะ ดังนั้นเครือข่ายจะได้ร่วมกันกำหนดและพัฒนาให้เป็นไปตามความต้องการของสมาชิกและเหมาะสมกับบริบทของประเทศไทยต่อไป

 **ในส่วนของการดำเนินการ Engagement Thailand ในระยะแรกนั้น สถาบันคลังสมองของชาติ ยินดีจะรับเป็นหน่วยประสานงานชั่วคราว (Interim Secretariat) เพื่อให้มหาวิทยาลัยที่สนใจสมัครมาเข้าร่วมเป็นสมาชิกและจัดกิจกรรมร่วมกัน** หลังจากนั้น สมาชิกของ Engagement Thailand จะร่วมกันดำเนินการจัดตั้งให้เป็นการถาวรต่อไป ทั้งนี้ รูปแบบการบริหารเครือข่าย การกำหนดเป้าหมาย วัตถุประสงค์ รวมทั้งระเบียบการต่างๆ จะเป็นไปตามที่สมาชิกกำหนด

**2.2 สถานะ วัตถุประสงค์ และบทบาทของEngagement Thailand**

* สถานะทางกฎหมาย/ลักษณะองค์กร
* ระยะที่ 1 เป็นรูปแบบเครือข่ายโดยเก็บค่าสมาชิก โดยมีสถาบันคลังสมองของชาติเป็นหน่วยประสานงานชั่วคราว
* ระยะที่ 2 จดทะเบียนเป็นสมาคม/นิติบุคคลรูปแบบอื่น โดยเก็บค่าสมาชิก
* ประเภทของสมาชิก
1. องค์กร อาทิ มหาวิทยาลัย ประชาสังคม กิจการเพื่อสังคม (สมาคม มูลนิธิ) องค์กรภาครัฐ องค์กรภาคเอกชน
2. บุคคล อาทิ ผู้บริหาร คณาจารย์ นักวิชาการ บุคคลทั่วไป
* วัตถุประสงค์
1. ยกระดับการบริหารจัดการของมหาวิทยาลัยที่เป็นสมาชิก ในการขับเคลื่อนให้เกิดการบูรณาการของทุกพันธกิจหลักของมหาวิทยาลัยให้เป็นงานที่ขานรับพันธกิจมหาวิทยาลัยเพื่อสังคม
2. พัฒนาระบบการรับรองงานวิชาการรับใช้สังคม โดยพัฒนาเกณฑ์และมาตรฐานผลงานวิชาการรับใช้สังคมให้เป็นที่ยอมรับเพื่อเข้าสู่ตำแหน่งทางวิชาการ
3. สร้างเวทีแลกเปลี่ยนเรียนรู้ระหว่างมหาวิทยาลัยในการสร้างพันธกิจสัมพันธ์และพัฒนาระบบบริหารจัดการในการรองรับการเป็นมหาวิทยาลัยเพื่อสังคม
* ผลลัพธ์ (Outcome)
1. เกิดประโยชน์ในระดับชาติทั้งแก่มหาวิทยาลัยและสังคม ทั้งในด้านการพัฒนาการเรียนการสอน การวิจัย การถ่ายทอดเทคโนโลยี การพัฒนาคุณภาพบัณฑิต การพัฒนากำลังคน การสร้างความเข้มแข็งแก่ชุมชน และการใช้ทรัพยากรอย่างคุ้มค่า
2. เกิดการทำงานร่วมกันระหว่างนักวิชาการและนักวิจัยจากมหาวิทยาลัยต่างๆ ทั้งในประเทศและต่างประเทศ และการทำงานร่วมกับชุมชน/สังคม เพื่อร่วมสร้างผลกระทบในเชิงบวกให้เกิดแก่สังคมอย่างเป็นระบบและมียุทธศาสตร์
3. เกิดระบบการบริหารจัดการแบบใหม่ในมหาวิทยาลัยที่มีการบูรณาการทรัพยากรทุกประเภทมาใช้ให้เกิดประโยชน์ต่อสังคม
4. เกิดความเข้มแข็งและก้าวหน้าทางอาชีพแก่บุคลากรทุกประเภทของมหาวิทยาลัย เช่น ในการเข้าสู่ตำแหน่งทางวิชาการหรือชำนาญการ

**ส่วนที่ 3 ภาคผนวก: ตัวอย่างต่างประเทศ**

* 1. **ออสเตรเลีย**

ออสเตรเลีย มีองค์กรกลางชื่อ Engagement Australia (EA) ที่ มหาวิทยาลัยในประเทศออสเตรเลีย เห็นความจำเป็นที่ต้องมี จึงร่วมมือกันพัฒนาหน่วยงานแบบนี้ขึ้นมาในประเทศ บนพื้นฐานของการเคารพความมีอิสระ (autonomy) ของมหาวิทยาลัยแต่ละแห่ง การเป็นสมาชิกของ EA เป็นไปตามความสมัครใจ ไม่มีการบังคับ และมหาวิทยาลัยที่ไม่ได้เป็นสมาชิก ก็มาเข้าร่วมกิจกรรมของ EA ซึ่งEA ทำหน้าที่ประสานและหนุนเสริมมหาวิทยาลัยสมาชิก ในการสร้างความเป็นเลิศในการทำงานร่วมกับสังคม (University-Community Engagement) ทั้งนี้ได้ดำเนินการมาแล้วตั้งแต่ปี 2546โดยมีวัตถุประสงค์เพื่อสนับสนุนให้เกิดงานวิชาการและวิธีปฎิบัติที่ดีในด้านนี้ พัฒนาและขยายการทำงานร่วมกับสังคมและสร้างความยั่งยืนให้กับ EA ในการนี้ EA ได้กำหนดหลักการของการทำงานร่วมกับชุมชนไว้อย่างชัดเจน เช่น เน้นการแลกเปลี่ยนความรู้และประสบการณ์ที่เกิดประโยชน์ร่วมกันระหว่างมหาวิทยาลัยกับชุมชนสังคม การทำกิจกรรมร่วมกันทุกอย่าง เช่น การวิจัย และการเรียนการสอน จะต้องร่วมมือกันตั้งแต่การพัฒนาโจทย์ เทคนิค และวิธีการ อันจะก่อให้เกิดประโยชน์กับทั้งสองฝ่ายและสอดคล้องกับความต้องการของสังคม นอกจากนี้ มหาวิทยาลัยต้องรับรู้และยอมรับคุณค่า (values) วัฒนธรรม (culture) ความรู้และทักษะของชุมชน (knowledge and skills) รวมทั้งต้องกำหนดเรื่อง University-Community Engagement ไว้ในระบบการบริหารจัดการ (governance) การดำเนินงาน (operations) การงบประมาณ (budget) หลักสูตร (curricula) แผนงาน (plans) นโยบายและวิถีชีวิตภายในมหาวิทยาลัย (policies and life of the university) เป็นต้น EA ยังได้กำหนดความหมายของคำว่า Community (ซึ่งครอบคลุมชุมชน สังคม ธุรกิจ อุตสาหกรรม) / Engagement / University-Community Engagement ไว้อย่างกว้างๆ เพื่อให้แต่ละมหาวิทยาลัยไปพิจารณาว่าจะ Engage กับสังคมอย่างไรให้เหมาะสมกับบริบทของตนเอง ซึ่งครอบคลุมพันธกิจของมหาวิทยาลัย 3 พันธกิจ คือ การเรียนการสอน การวิจัย และการบริการวิชาการ

ในด้านการบริหารองค์กรนั้น EA มีคณะกรรมการบริหารซึ่งเลือกตั้งทุกปีจากผู้แทนของมหาวิทยาลัยที่เป็นสมาชิก ซึ่งประกอบด้วยกรรมการ 11 คน โดยมี ประธานกรรมการบริหาร รองประธานกรรมการบริหาร และอีก 9 คน เป็น Directors นอกจากนี้ EA ยังมีคณะกรรมการ 3 ชุด คือ1) Scholarship Committee ซึ่งมีหน้าที่ผลิตวารสาร เอกสารวิชาการ พัฒนาบุคลากร และจัดการประชุมประจำปี 2) Relationships and Partnerships Committee ซึ่งมีหน้าที่พัฒนาความร่วมมือกับหน่วยงานต่างๆ ที่เกี่ยวข้องทั้งในและต่างประเทศ 3) Finance & Risk Committee ซึ่งมีหน้าที่ดูแลการใช้จ่ายและบริหารความเสี่ยง

ในขณะนี้ EA มี มหาวิทยาลัย 28 แห่งในออสเตรเลียเป็นสมาชิก และมีสมาชิกสมทบที่ไม่ใช่มหาวิทยาลัย 6 ราย โดยมหาวิทยาลัยเสียค่าสมาชิกรายปี ในอัตราที่ขึ้นอยู่กับจำนวนนักศึกษา เช่น มหาวิทยาลัยที่มีนักศึกษาน้อยกว่า 15,000 คน เสียค่าสมาชิกปีละ AUS$ 2, 400 ส่วน มหาวิทยาลัยที่มีนักศึกษามากกว่า 25,000 คน เสียค่าสมาชิกปีละ AUS$ 6, 100 เป็นต้น ทั้งนี้ EA ได้จัดให้มีกิจกรรมหลายอย่างที่ส่งเสริมและสนับสนุนกิจกรรมงานวิชาการเพื่อสังคมของมหาวิทยาลัยสมาชิก เช่น จัดประชุมประจำปีเพื่อเป็นเวทีให้อาจารย์ นักวิจัย นักศึกษา นักการศึกษา และผู้กำหนดนโยบายมาแลกเปลี่ยนยุทธศาสตร์ กรอบแนวคิด ความรู้และประสบการณ์ในประเด็นที่เกี่ยวข้องกับงานวิชาการเพื่อสังคมที่มีการดำเนินการในมหาวิทยาลัยต่างๆ จัดกิจกรรมการพัฒนาบุคลากร รวมทั้งจัดทำวารสารและเอกสารเพื่อเผยแพร่ความรู้และวิธีปฎิบัติที่ดีที่เกี่ยวข้องกับงานวิชาการเพื่อสังคมของประเทศออสเตรเลียอีกด้วย

ในระดับมหาวิทยาลัยนั้น มีการนำหลักการในเรื่องนี้ไปประยุกต์ใช้ตามบริบทและศักยภาพของแต่ละแห่ง เช่น มหาวิทยาลัยเมลเบิร์น ได้กำหนดยุทธศาสตร์ในการเชื่อมโยงพันธกิจมหาวิทยาลัยกับชุมชน/สังคม เข้ากับพันธกิจหลายด้านของมหาวิทยาลัยได้แก่ ด้าน Global Engagement, Cultural Engagement, Community Engagement, Government and Industry Engagement และ Alumni Engagement โดยแต่ละด้านมีรายละเอียดดังนี้

* *Global Engagement*

เป็นศูนย์กลางของการเรียนรู้ในระดับแนวหน้าของเอเชียแปซิฟิก นอกจากนี้ มหาวิทยาลัยมุ่งมั่นที่จะสร้างความโดดเด่นด้านการวิจัยเกี่ยวกับทวีปเอเชียและรองรับความท้าทายที่กำลังจะเกิดขึ้นในภูมิภาคนี้อีกด้วย

* *Cultural Engagement*

ส่งเสริมให้เมลเบิร์นเป็นเมืองแห่งวัฒนธรรมของออสเตรเลีย นอกจากนี้ ในแต่ละปี มหาวิทยาลัยยังเป็นเจ้าภาพจัดงานแสดงทางวัฒนธรรมอีกด้วย

* *Community Engagement*

ร่วมมือและเชื่อมโยงกับชุมชนผ่านหลายช่องทาง อาทิ การอภิปรายประเด็นสาธารณะต่างๆ โครงการด้านการเรียนการสอน การเป็นหุ้นส่วน และการแลกเปลี่ยนความรู้เรื่องปัญหาสาธารณะที่สำคัญกับชุมชนในภาพกว้าง โดยมหาวิทยาลัยได้เป็นเจ้าภาพจัดการประชุมเกี่ยวกับกิจกรรมด้านชุมชนหลายร้อยครั้งในแต่ละปี ส่วนในการสร้างความร่วมมือกับชุมชนนั้น(Community Engagement) มหาวิทยาลัยมีกระบวนการ 5 ขั้นตอนคือinform, consult, involve, collaborate, และ empower

* *Government and Industry Engagement*

ร่วมมือกับภาครัฐและภาคอุตสาหกรรมในการสร้างแนวทางปฏิบัติที่ดี นวัตกรรม และ งานวิจัยที่เป็นเลิศ เพื่อสร้างองค์ความรู้ที่เป็นเลิศและนำไปใช้ประโยชน์ในเชิงพาณิชย์ได้ โดยครอบคลุมหลายวิธีการ เช่น การฝึกงาน และสหกิจศึกษา (Internship and Graduate Placement Program) เป็นต้น

* *Alumni Engagement*

มหาวิทยาลัยเมลเบิร์นมีศิษย์เก่ามากกว่า 300,000 คน ใน150 ประเทศทั่วโลก ทั้งนี้ เป็นศิษย์เก่าที่อยู่นอกประเทศออสเตรเลียมากกว่า 36,000 คน ดังนั้น มหาวิทยาลัยจึงมีการจัดกิจกรรมเพื่อพบปะสร้างความสัมพันธ์กับศิษย์เก่าทั้งในประเทศและต่างประเทศอย่างต่อเนื่อง รวมทั้งมีการรณรงค์ ระดมทุนจากศิษย์เก่าเป็นประจำ นอกจากนี้มหาวิทยาลัยยังมีกิจกรรมเพื่อดึงนักศึกษาเก่ากลับมาที่มหาวิทยาลัยเพื่อสร้างความรู้สึกเป็นเจ้าของมหาวิทยาลัย โดยมีการจัดกิจกรรมและบริการพิเศษ ตลอดจนมอบสิทธิประโยชน์ต่างๆ แก่ศิษย์เก่าในการเข้าร่วมบริการต่างๆ เหล่านั้น เช่น บริการทางสุขภาพ บริการฝึกอบรมในหลักสูตรต่างๆ เป็นต้น

* 1. **สหรัฐอเมริกา**

พันธกิจมหาวิทยาลัยเพื่อสังคมในประเทศสหรัฐอเมริกามีความเจริญก้าวหน้าถึงขั้นเป็นการทำงานวิชาการเพื่อสังคม ไม่ใช่งานบริการวิชาการธรรมดา แต่ต้องมีความเป็นวิชาการอยู่ในพันธกิจมหาวิทยาลัยเพื่อสังคมด้วย ทั้งนี้ แนวคิดนี้เกิดขึ้นในประเทศสหรัฐอเมริกาตั้งแต่ปีค.ศ. 1990 เมื่อ Professor Ernest L.Boyer ซึ่งในขณะนั้นเป็นประธานของ Carnegie foundation advance of education มีความวิตกกังวลมากว่ามหาวิทยาลัยกำลังเน้นงานวิจัยเพื่อตีพิมพ์มากเกินไปจนละเลยพันธกิจอื่นที่สำคัญ จึงได้เขียนหนังสือเล่มเล็กขึ้นมานำเสนอว่า “ความเป็นวิชาการ” หรือ “scholarship” ของมหาวิทยาลัยควรมีหลายอย่าง ไม่ใช่วิชาการของการค้นพบใหม่ (หรือการวิจัย) เท่านั้น แต่วิชาการควรประกอบด้วย 4 ด้าน ดังนี้

1. **The Scholarship of Discovery:** วิชาการของการค้นพบใหม่เป็นการค้นพบสิ่งใหม่ หรือเปิดเผยให้เห็นถึงต้นกำเนิด หรือพิสูจน์ทฤษฎี หลักการ หรือสร้างความเข้าใจใหม่ต่อสิ่งที่มีอยู่เดิม เป็นการขยายพรมแดนของความรู้ และเป็นสากล กล่าวคือความรู้ที่ค้นพบไหลเวียนได้ทั่วโลก
2. **The Scholarship of Application:** เป็นการผสมผสานความเชี่ยวชาญ (Sharing of expertise) ระหว่างผู้มีวิชาการ กับผู้ที่จะนำวิชาการนั้นไปใช้เน้นการนำวิชาการไปประยุกต์ใช้เพื่อให้เกิดผล ภายใต้เงื่อนไขและบริบทของการใช้งานจริง ถือว่าเป็นวิชาการประเภทหนึ่งที่เทียมบ่าเทียมไหล่กับวิชาการอีก 3 ด้าน ทั้งนี้ Prof. Boyer ได้อธิบายเพิ่มเติมว่าไม่ใช่การบริการวิชาการ ไม่ใช่การถ่ายทอดความรู้แบบทางเดียว แต่เป็นการร่วมมือ (Collaboration) ระหว่าง 2 ฝ่าย คือ นักวิชาการกับผู้ใช้วิชาการ ต่างฝ่ายต่างเสริมความรู้ให้กัน
3. **The Scholarship of Teaching:** วิชาการของการเรียนการสอน ซึ่งจะเป็นความรู้ที่เกี่ยวกับการถ่ายทอดความรู้ ทำให้ผู้เรียน นักศึกษา เข้าใจเรื่องที่เรียนรู้และเกิดความตื่นเต้นที่จะเรียนรู้เพิ่มเติม สร้างผู้เรียนให้สามารถคิดวิเคราะห์ คิดสร้างสรรค์
4. **The Scholarship of Integration:** วิชาการที่เกิดจากหลายๆ สาขามารวมกัน แล้วเห็นมุมมองใหม่ที่กว้างขึ้น เกิดความเข้าใจใหม่ต่อโจทย์ ต่อสถานการณ์ หรือต่อธรรมชาติการรวมกันของสหสาขาวิชานี้อาจจะเกิดขึ้นภายในหรือระหว่างการเรียนการสอน การวิจัยและการบริการวิชาการก็ได้

จากแนวคิดดังกล่าว ทำให้มหาวิทยาลัยต่างๆ ในประเทศสหรัฐอเมริกา ได้ดำเนินพันธกิจงานวิชาการเพื่อสังคมอย่างกว้างขวาง ทั้งในระดับมหาวิทยาลัย ระดับรัฐ ระดับภูมิภาค และระดับนานาชาติ และมีการรวมตัวกันเป็นเครือข่ายเพื่อผลักดันพันธกิจงานวิชาการเพื่อสังคมให้เป็นเลิศและก้าวหน้าเช่น การจัดตั้ง Engagement Scholarship Consortium ระหว่างมหาวิทยาลัยแห่งรัฐ 28 แห่งทั่วประเทศ เช่น California State University, Colorado State University, Iowa State University, Kansas State University, Michigan State University, Pennsylvania State University เป็นต้น เพื่อจัดกิจกรรมให้สมาชิกได้มาแลกเปลี่ยนเรียนรู้ สร้างวิธีปฏิบัติที่ดี และทำงานร่วมกัน มีการประชุมประจำปี ผลิตวารสารและเอกสารวิชาการ รวมทั้งพัฒนาบุคลากรของมหาวิทยาลัยให้มีความรู้ความเชี่ยวชาญในงานวิชาการเพื่อสังคมอย่างต่อเนื่องและยั่งยืน นอกจากนี้ ยังมีการรวมตัวกันของนักวิชาการมหาวิทยาลัย จัดตั้งองค์กรกลางระดับนานาชาติ ชื่อ International Society for the Scholarship of Teaching and Learning (ISSOTL) เพื่อส่งเสริมให้บุคลากรมหาวิทยาลัยโดยเฉพาะอาจารย์ผู้สอน ได้มีการทำงานวิชาการทั้งในด้านการสอนและการทำงานกับสังคมให้มีประสิทธิภาพและประสิทธิผลมากขึ้น โดย ISSOTL จัดการประชุมในระดับนานาชาติทุกปี และมีนักวิชาการจากทั่วโลกเข้าร่วมประชุมเป็นจำนวนมาก (มากกว่า 700 คน ขึ้นไป)

* 1. **สหราชอาณาจักร**

ลักษณะเด่นของพันธกิจมหาวิทยาลัยเพื่อสังคมในสหราชอาณาจักรคือ กิจการเพื่อสังคม (Social Enterprise) ซึ่งเป็นพันธกิจที่รัฐบาลของสหราชอาณาจักรหนุนเสริมและสนับสนุนให้มหาวิทยาลัยเข้ามามีส่วนร่วมอย่างจริงจังและเป็นระบบ โดยมีการจัดสรรงบประมาณให้มหาวิทยาลัยนำไปทำงานกับชุมชนสังคมที่ด้อยโอกาสหรืออยู่ในกลุ่มเสี่ยงแทนหน่วยงานของรัฐที่มีระบบ ระเบียบ ความล่าช้า และมีหลายขั้นตอน ทำให้ไม่คล่องตัวกับการทำงานเพื่อคนด้อยโอกาสเหล่านี้ และที่สำคัญที่สุดก็คือ บุคคลด้อยโอกาสเหล่านั้น ไม่มีความรู้สึกเป็นเจ้าของ เพราะเป็นการรับบริการจากภาครัฐแบบทางเดียว ไม่อยากพัฒนาตัวเอง ทำให้เป็นภาระของสังคมตลอดไป เพื่อแก้ปัญหาการให้บริการของภาครัฐที่ไม่มีประสิทธิภาพและประสิทธิผลต่อผู้ด้อยโอกาสในสังคม รัฐบาลของประเทศสหราชอาณาจักรยังได้สร้างระบบและพัฒนากลไกสนับสนุนการทำงานเพื่อสังคมหลายประการ เช่น การตั้งหน่วยงานระดับชาติชื่อ NACUE (National Association of College & University Entrepreneurs) ขึ้นมาให้การสนับสนุนนักศึกษาในมหาวิทยาลัยของสหราชอาณาจักร ที่ต้องการทำกิจการเพื่อสังคม หรือเป็น Social entrepreneur ตลอดจนการจัดตั้ง UnLtd UK ขึ้นมาเพื่อหนุนเสริมกิจการเพื่อสังคม และ Social Entrepreneur ให้มากขึ้น นอกจากนี้ มหาวิทยาลัยบางแห่ง เช่น University of Northampton ได้ประกาศไว้ในวิสัยทัศน์อย่างชัดเจนว่า จะเป็น Social Enterprise University และมหาวิทยาลัยก็ได้ดำเนินการในด้านนี้ ตั้งแต่กำหนดไว้ในยุทธศาสตร์มหาวิทยาลัย แผนการดำเนินงาน งบประมาณ การเรียนการสอน การทำงานกับภาคชุมชนและสังคม และการดำเนินการทุกอย่างของมหาวิทยาลัย ทำให้มหาวิทยาลัยแห่งนี้ได้รับการยอมรับจาก Ashoka U ซึ่งเป็นเครือข่าย social entrepreneurs ที่ใหญ่และมีอิทธิพลที่สุดในโลก ให้เป็น Changemaker Campus แห่งแรกในประเทศสหราชอาณาจักร ในการทำงานกิจการเพื่อสังคมอย่างเข้มข้นและส่งผลต่อการเปลี่ยนแปลงในเชิงบวกต่อสังคม

**\*\*\*\*\*\*\*\*\*\*\*\*\*\*\*\*\*\*\*\*\***